Pijani mladić (21) noćas izazvao kaos na cesti

Kaos na autocesti zbog pijanog mladića koji je skrivio prometnu nesreću u prvim minutama nedjelje.

Pijani vozač (21) u noći se na autocesti A3 blizu Velike Ludine zabio u stražnji dio teretnog vozila mercedes s prikolicom koji je prevozio dva automobila – passata i audija. Nakon udara u prikolicu, teretno vozilo mercedes se prevrnulo na bok zajedno s passatom u stražnjem tovarnom prostoru.

Audi je ostao na prikolici koja se zanijela i ispriječila preko ceste, a pijani mladić vozilom se potom zabio u metalnu zaštitnu ogradu. Na mjesto nesreće vrlo brzo su stigli vatrogasci JVP-a Ivanić-Grada, a promet je jedno vrijeme bio u prekidu.

“U nedjelju oko pola sata poslije ponoći na južnoj strani autoceste A3 kod Velike Ludine dogodila se prometna nesreća s ozlijeđenom osobom.

Foto: JVP Ivanić-Grad

Nesreću je izazvao 21-godišnjak koji kod sebe nije posjedovao vozačku dozvolu i koji je pod utjecajem alkohola od 0,81 promila upravljao automobilom novogradiških registracija.

On je uslijed nedržanja potrebnog razmaka udario u priključno vozilo bosanskohercegovačkih nacionalnih oznaka koje je bilo pridodano teretnom vozilu koje se kretalo ispred njega, a kojim je upravljao 25-godišnjak.

Potom je uslijed udara automobil udario u središnju zaštitnu metalnu ogradu od koje se odbio preko kolnika na traku za zaustavljanje vozila, a potom udario i u zaštitnu metalnu ogradu s južne strane kolnika, dok se teretni automobil bočno prevrnuo.

U prometnoj nesreći bosanskohercegovački vozač je lakše ozlijeđen. Zbog počinjenih prekršaja protiv 21-godišnjeg vozača slijedi obavezni prekršajni nalog”, ističu jutros u Policijskoj upravi.

Objava Pijani mladić (21) noćas izazvao kaos na cesti pojavila se prvi puta na Danica.hr.