Pijani mladić (19) sa suvozačicom (17) završio u jarku na krovu

Pijani mladić s malodobnom suvozačicom izletio je automobilom s ceste i završio na krovu.

Kako u ponedjeljak javlja policija, nesreća se dogodila u subotu oko 22.20 sati na dionici državne ceste broj 209, između Mačkovca i Slemenica, sjeverno od Čakovca.

“Mladi vozač (19) pod utjecajem alkohola u koncentraciji od 1,53 g/kg, upravljao je osobnim automobilom, čakovečkih oznaka, te pritom brzinu kretanja vozila nije prilagodio vidljivosti (noć) i gustoći prometa (vozila ispred).

Uslijed opisane situacije na ravnom dijelu prometnice, prilikom pretjecanja vozila, djelomično je automobilom sišao izvan kolnika na cestovnu bankinu, nakon čega je došlo do povratka automobila na kolnik.

Potom je automobil u zanošenju izletio izvan kolnika u cestovni jarak, gdje se prevrnuo na krov. U prometnoj nesreći 19-godišnji vozač i maloljetna putnica nisu zadobili ozljede. Vozač je uhićen i priveden u policijsku postaju.

Zbog počinjenja nekoliko prekršaja 19-godišnji vozač kažnjen je novčanom kaznom od 1580 eura, uz izricanje zaštitne mjere zabrane upravljanja motornim vozilima B kategorije u trajanju od tri mjeseca”, otkrili su jutros iz međimurske policije.

Objava Pijani mladić (19) sa suvozačicom (17) završio u jarku na krovu pojavila se prvi puta na Danica.hr.